Nordjyllands Politi beder offentligheden om hjælp til at finde en voldsmand.

Nytårsnat overfaldt den mand, I ser på billedet herover, en kvinde på Nytorv i Aalborg. Efter et skænderi mellem manden på billedet og det kvindelige offer, blev kvinden først skubbet omkuld og efterfølgende slået flere gange i ansigtet. Et groft overfald midt om natten, som politiet her 20 dage senere ikke er lykkedes med at finde gerningsmanden til. Derfor går de nu ud med disse billeder af gerningsmanden i håb om, at der er nogen, der kan hjælpe med at fastslå hans identitet. Video: Voldsmand forlader gerningsstedet Selve overfaldet af kvinden blev fanget af overvågningskameraer på Nytorv i Aalborg og gerningsmanden ses tydeligt på billederne. På videoen herover ses en del af episoden - tiden umiddelbart efter overfaldet hvor gerningsmanden forlader stedet. Og Nordjyllands Politi håber altså, at de gode overvågningsbilleder kan hjælpe til at få identificeret manden - eller få ham til at melde sig selv. Hvis man kan genkende manden eller har andre oplysninger i sagen, opfordres man til at kontakte Nordjyllands Politi på telefon 114.